Είδες τους πιο διαβόητους δικτάτορες της ιστορίας
να χρησιμοποιούν το Εγχειρίδιο για να πάρουν την εξουσία.
Κι ότι, ακολουθώντας το παράδειγμά τους, έχεις την απόλυτη εξουσία στο τσεπάκι.
Είναι καλό να είσαι σκληρός, γιατί σε σέβονται.
Αλλά, υπό μία έννοια, αυτοί οι τιτάνες της τυραννίας υστερούν.
Το πρόβλημα που αντιμετωπίζουν
είναι ότι δεν μπορούν να επιτύχουν μόνιμη σταθερότητα.
Κι αν σου έλεγα ότι το Εγχειρίδιο θα κρατήσει ζωντανό το καθεστώς
όχι μέχρι το τέλος της ζωής σου, αλλά και παραπέρα;
Θα δεις εν δράσει αυτό το όνειρο κάθε τυράννου
σε μια απομονωμένη και καταπιεσμένη χώρα.
ΒΟΡΕΙΑ ΚΟΡΕΑ
Ο εθνάρχης της Β. Κορέας, Κιμ Ιλ Σουνγκ, κι ο γιος του, Κιμ Γιονγκ Ιλ,
έχτισαν ένα σύστημα απόλυτης εξουσίας που καλά κρατεί,
κάνοντας τη χώρα τους βωμό του οικογενειακού μεγαλείου τους,
πυρηνική δύναμη και κράτος-φυλακή.
Έκαναν το πιο σημαντικό που μπορεί να κάνει ένας τύραννος.
Κρατήθηκαν στην εξουσία.
Ώρα να αποκαλυφθεί ο δρόμος για τον πιο άπιαστο στόχο ενός τυράννου.
Την αθανασία.
ΓΙΑ ΠΑΝΤΑ ΣΤΗΝ ΕΞΟΥΣΙΑ
Θα πρέπει πια να σου είναι σαφές.
Για να αντέξεις ως τύραννος, δεν αρκεί να φτιάξεις το κίνημα.
Πρέπει να είσαι το κίνημα.
Είναι σήμα κατατεθέν της τυραννίας από αρχαιοτάτων χρόνων
ότι ο τύραννος χαίρει προσωπολατρίας,
παρουσιάζεται
ως η πηγή κάθε σοφίας, η πηγή κάθε αρετής.
Κι ενώ η προσωπολατρία χάνεται με τον χαμό του ηγέτη,
στη Βόρεια Κορέα έχει επιζήσει επί τρεις γενιές.
Θεωρώ τη Βόρεια Κορέα θεοκρατικό καθεστώς, δημιουργείται η αίσθηση
ότι είναι "σαν θεοί".
Η πίστη σ' αυτούς μοιάζει με τη θρησκευτική πίστη.
Για να καταλάβεις πώς το κατάφεραν οι Κιμ,
πρέπει να μάθεις πώς ξεκίνησε η δυναστεία.
Στα 30 του, ο Κιμ Ιλ Σουνγκ ήταν αντάρτης κατά των Ιαπώνων,
που μαχόταν για την ανεξαρτησία της Κορέας.
Μετά τον Β' Παγκόσμιο, η Κορέα απελευθερώθηκε.
Αμερικανικά στρατεύματα μπήκαν απ' τον νότο
και ρωσικά απ' τον βορρά,
κι η Σοβιετική Ένωση βάζει στην εξουσία στον βορρά τον Κιμ Ιλ Σουνγκ.
Ο ΚΙΜ ΙΛ ΣΟΥΝΓΚ ΕΜΑΘΕ ΤΑ ΜΥΣΤΙΚΑ ΕΞΟΥΣΙΑΣ ΑΠΟ ΚΟΡΥΦΑΙΟ ΜΕΝΤΟΡΑ
Ο Κιμ Ιλ Σουνγκ πήρε πολλά απ' το εγχειρίδιο
που χρησιμοποίησε ο Στάλιν στη Σοβιετική Ένωση.
Ο Κιμ Ιλ Σουνγκ διατήρησε την εξουσία με συχνούς διωγμούς.
Οι άνθρωποι κοντά στον πυρήνα της εξουσίας
σκοτώνονται ή στέλνονται σε γκούλαγκ
επειδή θεωρείται ότι συνωμοτούν για να πάρουν την εξουσία
ή απλώς παραδειγματικά, για να είναι όλοι σε εγρήγορση.
Ο ΚΙΜ ΙΛ ΣΟΥΝΓΚ ΞΕΚΙΝΗΣΕ ΤΟΝ ΠΟΛΕΜΟ ΤΗΣ ΚΟΡΕΑΣ ΤΟ 1950 ΜΕ 4 ΕΚΑΤ. ΘΥΜΑΤΑ
Ο Πόλεμος της Κορέας ήταν μεταξύ Β. Κορέας και Κίνας απ' τη μία
και Ν. Κορέας, ΗΠΑ και ΟΗΕ απ' την άλλη.
Ήταν αδιέξοδο. Καταστράφηκαν.
Συμπέραναν ότι σε έναν συμβατικό πόλεμο,
η Βόρεια Κορέα δεν ήταν αντάξια των ΗΠΑ.
Χρειάζονταν κάτι άλλο, κάτι πολύ αποτρεπτικό,
που θα εγγυόταν ότι θα επιζούσαν.
Αυτό θα χρειαστεί πάνω από 50 χρόνια
και κάτι, εκτός του εμπλουτισμένου ουρανίου,
που σπάνια διαθέτουν οι τύραννοι.
Ομαδικό πνεύμα.
Δεν χτίζεται αιώνιο καθεστώς χωρίς γερά θεμέλια
κι ένα σχέδιο για να ελέγχεις τον λαό.
Να το πρώτο βήμα.
ΤΑΚΤΙΚΗ ΑΠΟΜΟΝΩΣΕ ΤΟ ΒΑΣΙΛΕΙΟ ΣΟΥ
Ένας στοχαστής είχε πει
"Η αφοσίωση είναι ανάλογη των εναλλακτικών".
ΚΡΙΣ ΡΟΚ
Άρα για να μείνεις για πάντα στην εξουσία, καλό είναι να 'σαι η μόνη εναλλακτική.
Η Β. Κορέα αποτελεί παράδειγμα
επιτυχούς απομόνωσης του λαού της απ' τον υπόλοιπο κόσμο.
Στη Β. Κορέα, δεν υπάρχει πρόσβαση σε πληροφορίες.
Η τηλεόραση έχει μόνο ένα κανάλι. Τα τηλέφωνα είναι παγιδευμένα.
Οι Βορειοκορεάτες δεν ταξιδεύουν ελεύθερα.
Δεν ταξιδεύουν ελεύθερα στη χώρα
και δεν μπορούν να φύγουν απ' τη χώρα χωρίς άδεια.
Κι ο ιθύνων νους αυτής της απομόνωσης;
Ο εθνάρχης της Β. Κορέας, Κιμ Ιλ Σουνγκ,
που, αφού πήρε την εξουσία με τη βοήθεια του Στάλιν,
λαχταρά να φτιάξει τη δική του, εξατομικευμένη τυραννία.
Τη δεκαετία του '50
ο Κιμ Ιλ Σουνγκ άρχισε να ενοχλείται απ' τη σοβιετική επιρροή
και να βλέπει ότι θα έπρεπε να αποκοπεί.
Και το κάνει
δημιουργώντας μια ολοκαίνουρια εθνική ιδεολογία, το Τζούτσε.
ΤΖΟΥΤΣΕ
Σε ελεύθερη μετάφραση, σημαίνει "αυτάρκεια".
Ουσιαστικά, ήθελε να πει "Θα τα κάνουμε όλα μόνοι μας".
Οι Κορεάτες κυριαρχούνταν
από εξωτερικές δυνάμεις επί αιώνες.
Από Κινέζους, Ιάπωνες.
Το Τζούτσε δημιουργήθηκε
για να τους αναγκάσει να τα βγάλουν πέρα μόνοι τους
και να μετατρέψουν τον απομονωτισμό σε πηγή υπερηφάνειας.
Σύμφωνα με τις αρχές του Τζούτσε, η συνεργασία με άλλες χώρες
θα κατέστρεφε την κυριαρχία,
κι ο μόνος τρόπος για να επιβιώσει η χώρα
ήταν να ενωθεί υπό τον Μεγάλο Ηγέτη, Κιμ Ιλ Σουνγκ.
Το Τζούτσε χρησιμοποιήθηκε στρατηγικά
για να δικαιολογηθεί και να εξηγηθεί
γιατί ήταν απομονωμένοι.
Η απομόνωση είναι αποτελεσματικό εργαλείο αποτροπής της λαϊκής δυσαρέσκειας
για την κατάσταση της χώρας.
Το να ανοίξει η Βόρεια Κορέα σ' αυτήν τη ροή πληροφοριών
θα ήταν καταστροφικό.
Είδες; Έξυπνη κίνηση.
Η απομόνωση της χώρας είναι γερό βήμα προς μια μακρά κι υγιή τυραννία.
Αλλά στοχεύουμε πιο ψηλά, σ' ένα καθεστώς δίχως τέλος.
Για να το πετύχεις, θα χρειαστείς καλό σχέδιο διαδοχής,
κι αυτό εδώ εγκρίνεται απ' το Εγχειρίδιο.
ΤΑΚΤΙΚΗ ΚΑΝ' ΤΟ ΟΙΚΟΓΕΝΕΙΑΚΗ ΥΠΟΘΕΣΗ
Η δυναστεία είναι σπουδαία για ηγέτες
και για τις συμμαχίες,
για τους υποστηρικτές του ηγέτη.
Έχει να κάνει με τη συνέχεια.
Οι σύμμαχοι έχουν λόγο να μείνουν αφοσιωμένοι,
διότι "Το μήλο κάτω απ' τη μηλιά θα πέσει".
Ένας σύγχρονος τύραννος δύσκολα φτιάχνει οικογενειακή δυναστεία,
λίγοι το έχουν καταφέρει.
Ούτε ο Σαντάμ με τους γιους του ούτε ο Καντάφι.
Τα παιδιά του Στάλιν; Οι Βασίλι, Σβετλάνα, Ιάκωβος, Αρτιόμ;
Τους έχεις ακουστά; Ούτε εγώ.
ΔΕΝ ΕΧΕΙ ΣΤΟΦΑ ΤΥΡΑΝΝΟΥ
Η προσωπολατρία του Κιμ Ιλ Σουνγκ ως ηγέτη της Β. Κορέας συνεχίζει να αυξάνεται.
Είναι πεπεισμένος ότι το καθεστώς του θα 'ναι η εξαίρεση.
Ήθελε να αντιγράψει
ένα είδος σύγχρονης μοναρχίας για τη διοίκηση της Β. Κορέας.
Αλλά και στις μοναρχίες επικρατεί χαμός στα θέματα διαδοχής.
Στις βασιλικές οικογένειες στην ιστορία της Κορέας,
υπήρχε συχνά ένας βασιλιάς με πολλές συζύγους
και πολλούς πιθανούς διαδόχους.
Αυτό ίσχυε και με τον Κιμ Ιλ Σουνγκ.
Αυτό αφήνει στον ηγέτη μια πολύ σημαντική απόφαση.
Ποιο παιδί να διαλέξει.
Είχε έναν γιο, τον Κιμ Πιονγκ Ιλ,
που θεωρούνταν πιθανός διάδοχος.
Ήταν ο αγαπημένος γιος.
Ο γιος της δεύτερης συζύγου του,
η οποία ήταν πιο ευνοημένη απ' την πρώτη, που είχε πεθάνει.
Ενώ ο πρωτότοκος, Κιμ Γιονγκ Ιλ, έμεινε στα κρύα του λουτρού.
Μα ο δεύτερος τη τάξει μελλοντικός δυνάστης έχει μεγαλόπνοα σχέδια.
Σ' αυτήν την οικογένεια, αναπτύσσεις από νεαρή ηλικία
το αίσθημα του "ο θάνατός σου, η ζωή μου".
Έχεις όλη την εξουσία ή καθόλου,
δεν υπάρχει μέση λύση.
Για να εδραιωθεί, ο Κιμ Γιονγκ Ιλ έπρεπε να βρει την κατάλληλη στιγμή
και να την αξιοποιήσει.
ΠΙΟΝΓΙΑΝΓΚ 1966
Μετά την τελευταία εκκαθάριση αναξιόπιστων αξιωματούχων,
το μεγάλο αφεντικό Κιμ Ιλ Σουνγκ έχει να καλύψει πολλές θέσεις,
ακόμα και στο Υπουργείο Προπαγάνδας,
που ήταν επιφορτισμένο με το πιο σημαντικό έργο.
Το υμνολόγιο του Μεγάλου Ηγέτη.
Ο Κιμ Ιλ Σουνγκ επισκέπτεται το κινηματογραφικό στούντιο της Β. Κορέας
μαζί με τον 25χρονο γιο του, Κιμ Γιονγκ Ιλ.
Επιπλήττει τους εργαζομένους για τα ελλιπή βίντεο προπαγάνδας,
που προδίδουν τη χώρα.
Τους προκαλεί να αποκτήσουν το θάρρος
να αναβαθμίσουν το στούντιο και να του επαναφέρουν την αλλοτινή δόξα.
Όταν δεν απαντά κανείς,
ο Κιμ Γιονγκ Ιλ προθυμοποιείται να ανταποκριθεί στην πρόκληση.
Είναι ένα σημαντικό περιστατικό
στην άνοδο του Κιμ Γιονγκ Ιλ, καθώς, σαν καλός, φιλότιμος γιος,
τη στιγμή που χρειάστηκε,
προθυμοποιήθηκε με τόλμη, παρότι ήταν νέος.
Ο Κιμ Γιονγκ Ιλ διορίζεται αμέσως Καλλιτεχνικός Διευθυντής
και γυρίζει την ταινία Θάλασσα Αίματος,
μια επική ιστορία για τη βορειοκορεατική αυτάρκεια.
Μια οικογένεια στη δεκαετία του '30 υποφέρει απ' την ιαπωνική κατοχή
μέχρι που αντιστέκεται ηρωικά,
μια ιστορία βασισμένη στον ίδιο τον Κιμ Ιλ Σουνγκ.
Η πρεμιέρα απέσπασε διθυραμβικές κριτικές.
Μέσα σε δύο χρόνια,
ο Κιμ Γιονγκ Ιλ γίνεται επικεφαλής του Υπουργείου Προπαγάνδας,
μπαίνοντας έτσι σε πορεία να γίνει από αουτσάιντερ άμεσος διάδοχος.
Μέχρι το 1974, αν και την εξουσία θα την έπαιρνε 20 χρόνια μετά,
ανακοινώνεται στο κόμμα ότι θα την έπαιρνε εκείνος.
Ο Κιμ Γιονγκ Ιλ είναι ευγενής.
Εν ολίγοις, η προσωποποίηση του ευγενούς.
Για να εδραιώσει τη θέση του και να ορίσει διάδοχο,
ο Ιλ Σουνγκ έκανε ό,τι έπρεπε για την επιτυχία της δυναστείας.
Αλλά πριν ανέβει στη σκηνή ο αντικαταστάτης,
ο Γιονγκ Ιλ πρέπει να διαγράψει πορεία
στην οικογενειακή επιχείρηση.
Όταν δεν έχεις τη βοήθεια που θες,
ενίοτε πρέπει να πάρεις την κατάσταση στα χέρια σου.
ΤΑΚΤΙΚΗ ΚΑΝΕ ΑΠΑΓΩΓΕΣ
Ο Κιμ Γιονγκ Ιλ έκανε τις απαγωγές
κρατικό εργαλείο που δεν δίσταζε να χρησιμοποιήσει ο ίδιος
αν ένιωθε ότι ήθελε κάποιον στη χώρα για κάποιον λόγο.
Ήθελε οι κατάσκοποί του να μάθουν ιαπωνικά,
οπότε απήγαγε Ιάπωνες.
Σε κάποιες περιπτώσεις, απήχθησαν απ' την παραλία
κι εξαφανίστηκαν.
Και, επί χρόνια,
οι οικογένειές τους δεν ήξεραν ότι ήταν στη Βόρεια Κορέα.
Μα ο λαός του διάττοντα αστέρα του βορειοκορεατικού κινηματογράφου
είχε ένα πιο σημαντικό πρόβλημα.
Οι ταινίες του Κιμ Γιονγκ Ιλ ήταν επιτυχημένες στη Β. Κορέα,
αλλά στον υπόλοιπο κόσμο τις περιγελούσαν.
Ο Κιμ Γιονγκ Ιλ αναγνώριζε
ότι κάθε μορφή εξουσίας βασίζεται στις ιστορίες,
κι η αγάπη του γι' αυτές
μπορούσε να χρησιμοποιηθεί για τη διαιώνιση του καθεστώτος.
Για να μάθει τα μυστικά του Χόλιγουντ, βλέπει νυχθημερόν ταινίες.
Είχε δημιουργήσει ένα παγκόσμιο σύστημα πειρατείας
για να βλέπει κάθε ταινία που έβγαινε, υποτιτλισμένη
κι έτοιμη για εκείνον.
Και κρατούσε τις ταινίες
σε ένα άβατο κτίριο στην Πιονγιάνγκ.
Ωστόσο, ο Κιμ Γιονγκ Ιλ συνειδητοποιεί το μεγαλύτερο πρόβλημά του.
Για πρωτοκλασάτες ταινίες, θες πρωτοκλασάτα ταλέντα.
Με τι είπαμε ότι έχει να κάνει η τακτική;
Σωστά, με απαγωγές.
Το θέμα είναι ποιον θα αρπάξει.
Ο Κιμ Γιονγκ Ιλ σκηνοθέτησε μια απαγωγή
μιας αγαπημένης ηθοποιού της Β. Κορέας,
της Τσόι Έουν-χι στο Χονγκ Κονγκ,
κι έβαλε τον πρώην σύζυγό της, γνωστό σκηνοθέτη, Σιν Σανγκ-οκ,
να την ψάξει, και παγίδεψαν κι εκείνον.
Τους φυλάκισε, χωρίς να βλέπονται μεταξύ τους,
για πέντε με έξι χρόνια, ώσπου τελικά λύγισαν.
Και μετά τους ενώνει πάλι. Κι ανακοινώνει δημοσίως
ότι με μεγάλη τους χαρά πήγαν στη Λαϊκή Δημοκρατία της Κορέας.
Τα επόμενα τρία χρόνια, ο Σιν κι η Τσόι έκαναν 17 ταινίες
υπό το άγρυπνο βλέμμα του Κιμ Γιονγκ Ιλ.
Ουσιαστικά, τους ανάγκασε να φτιάξουν βιομηχανία κινηματογράφου στη Β. Κορέα.
Οι ταινίες του Σιν έπρεπε να εξυπηρετούν προπαγάνδα των Κιμ,
μα του επιτρεπόταν να παραβιάζει λίγο τους κανόνες,
κι αυτό ενίσχυε την εξουσία των Κιμ.
Οι Βορειοκορεάτες έχουν πλέον λόγο να δουν τις ταινίες.
Έχουν 40 χρόνια να δουν κάτι παρόμοιο,
μα αυτό εξακολουθούσε να εξυπηρετεί το αφήγημα για τη χώρα.
Μα ο Κιμ Γιονγκ Ιλ, διάδοχος ακόμα, αντιμετωπίζει ένα πρόβλημα.
Αυτό το εθνικό αφήγημα έχει να κάνει με τον πατέρα του,
τον αιωνίως θεϊκό κι ακόμα εν ζωή ηγέτη Κιμ Ιλ Σουνγκ.
Πολύ δύσκολο.
Πώς θα καταφέρεις να διαδεχθείς έναν θεό;
ΤΑΚΤΙΚΗ ΓΙΝΕ ΘΕΟΣ
Κρίμα, ο καημένος ο Κιμ Γιονγκ Ιλ.
Κάνει τα πάντα για να ανεβάσει την προσωπολατρία προς τον πατέρα,
που δεν έχει χρόνο για τη δική του.
1981 13 ΧΡΟΝΙΑ ΠΡΙΝ ΑΝΑΛΑΒΕΙ Ο ΚΙΜ ΓΙΟΝΓΚ ΙΛ
Ο Κιμ Γιονγκ Ιλ δεν ήταν ο κοινωνικός χαρισματικός, εξωστρεφής άνθρωπος
που ήταν ο πατέρας του. Ήταν στο παρασκήνιο.
Ο Γιονγκ Ιλ έπρεπε να φτιάξει ένα αφήγημα
πέραν του πρώτου ηγέτη της χώρας, που θα του πρόσδιδε νομιμότητα.
Κι αυτό το σχέδιο ξεκινάει από εδώ, απ' το πιο ιερό σημείο της Β. Κορέας,
το όρος Πέκτου.
Σύμφωνα με τον θρύλο, από εδώ ξεκίνησε ο κορεάτικος πολιτισμός
με τη γέννηση του θεού-βασιλιά Ντάνγκαν.
Για τους Κιμ,
πολλές οικογενειακές παραδόσεις έχουν να κάνουν με το Πέκτου.
Σύμφωνα με την επίσημη βιογραφία του Ιλ Σουνγκ,
πριν ανεξαρτητοποιηθεί η χώρα,
οι δυνάμεις του πολέμησαν τους Ιάπωνες από βάση στις πλαγιές του Πέκτου,
ενώ οι ειδικοί τοποθετούν τη μάχη 320 χλμ. μακριά, στη Μαντζουρία.
Για να εδραιωθεί ως διάδοχος,
ο Κιμ Γιονγκ Ιλ προσθέτει τον εαυτό του στον μύθο.
Ο Κιμ Γιονγκ Ιλ γεννήθηκε το 1941 στη Ρωσία,
αλλά επειδή έτσι δεν θα ήταν γέννημα-θρέμμα,
τώρα η ιστορία λέει ότι γεννήθηκε στο Πέκτου.
Στις επίσημες αναφορές
στα ΜΜΕ, στα βιβλία, στα τραγούδια και στις σχολικές διδαχές,
τη γέννηση του Κιμ Γιονγκ Ιλ προμήνυσε ένα χελιδόνι
που κατέβηκε απ' τον Παράδεισο.
Ο χειμερινός ουρανός άνοιξε και βγήκε το ωραιότερο διπλό ουράνιο τόξο.
Ένα νέο αστέρι εμφανίστηκε στον ουρανό.
Οι στρατιώτες του Κιμ Ιλ Σουνγκ συγκινήθηκαν τόσο,
που άρχισαν να τραγουδούν χαρωπά.
Γιατί να το σταματήσεις εκεί;
Ανεβαίνοντας στην εξουσία,
ο Κιμ Γιονγκ Ιλ έβαλε να ξαναγράψουν το χρονικό της ζωής του.
Ήταν σημαντικό να φαίνεται ότι είχε υπεράνθρωπες δυνάμεις.
Προοδευτικά, οι ιστορίες γίνονταν πιο τρελές.
Η κυβέρνηση δημοσιεύει δελτία τύπου
με σημαντικά "γεγονότα" για τον ηγέτη.
Ότι έμαθε να περπατάει όταν ήταν τριών εβδομάδων
και να μιλάει όταν ήταν οκτώ.
Ότι μπορούσε να ελέγξει τον καιρό.
Ότι είχε γράψει 1.500 βιβλία.
Ότι την πρώτη φορά που έπαιξε γκολφ, είχε 11 επιτυχίες σερί.
Είναι τόσο τέλειο δείγμα,
που δεν παράγει ανθρώπινα απόβλητα,
οπότε δεν χρειάζεται τουαλέτα.
Κι ως ύστατο δώρο στην ανθρωπότητα, εφηύρε και το χάμπουργκερ.
Γέλα αν θες, αλλά στο Εγχειρίδιο πίσω απ' την τρέλα υπάρχει μεθοδικότητα.
Η μυθολογία σχεδιάστηκε για να ενισχύσει την ιδέα
ότι ο Κιμ Γιονγκ Ιλ έχει θεϊκό δικαίωμα να κυβερνήσει.
Αν το δείτε λογικά,
δεν βγάζει νόημα. Αλλά για έναν Βορειοκορεάτη,
δεν είναι θέμα λογικής. Είναι θέμα πίστης.
Με τον Κιμ Ιλ Σουνγκ να ασθενεί
και τον Κιμ Γιονγκ Ιλ να πλησιάζει στο ραντεβού με τη μοίρα,
η πίστη θα δοκιμαστεί.
Η δεκαετία του '90 ήταν ένας συνδυασμός κακής τύχης.
Κακή σοδειά, κακή διαχείριση, πολύ δυσμενής συγκυρία
που έκανε το σύστημα να καταρρεύσει κι οδήγησε σε λιμό.
Το τελευταίο που θες
όταν πασχίζεις να εδραιώσεις τη δυναστεία.
Μα οι θρύλοι της τυραννίας ξεχωρίζουν
γιατί δεν αφήνουν τα προβλήματα να τους ρίξουν.
ΤΑΚΤΙΚΗ ΑΣΕ ΤΟΝ ΛΑΟ ΝΑ ΛΙΜΟΚΤΟΝΗΣΕΙ
Όταν θες να κυβερνάς για πάντα, ο λιμός ίσως έχει και πλεονεκτήματα.
Ο φτωχός, πεινασμένος, αποκομμένος λαός δεν αποτελεί απειλή.
Οι υποσιτισμένοι δεν θα δώσουν τροφή σε αντάρτες για να σε πολεμήσουν.
Είναι πολύ αδύναμοι.
Είναι μια θλιβερή πραγματικότητα, αλλά ο λιμός ωφελεί.
Τα αποτελέσματα μιλάνε από μόνα τους.
Ο Στάλιν εκμεταλλεύτηκε θανατηφόρο λιμό στην Ουκρανία
για να διαλύσει κάθε σκέψη ανεξαρτησίας και να μείνει άθικτη η Σοβιετική Ένωση,
ενώ δεκάδες εκατομμύρια νεκροί στην Κίνα
λόγω του Μεγάλου Άλματος Εμπρός του Μάο
δεν αποδυνάμωσαν την εξουσία του.
Κι ο Αιθίοπας δικτάτορας Μενγκίστου Χαϊλέ Μαριάμ
άντεξε τον λιμό της χώρας του στις αρχές της δεκαετίας του '80
και κυβέρνησε για άλλα οκτώ χρόνια.
Οι Κιμ δεν μπορούσαν να ταΐσουν τον λαό τους,
παρά τη μυθολογία που έπρεπε να συντηρήσουν
ότι μπορούσαν.
Η Βόρεια Κορέα βασιζόταν επί πολλές δεκαετίες
στη σοβιετική ομπρέλα για την αγορά προμηθειών.
Μα αρχές της δεκαετίας του '90, η ΕΣΣΔ καταρρέει,
κι ακολουθεί κι η οικονομία της Βόρειας Κορέας.
Αυτό άρχισε
αλυσιδωτές συνέπειες, τη μία τραγωδία μετά την άλλη.
Εκατοντάδες χιλιάδες Βορειοκορεάτες πέθαναν από λιμό,
με συντηρητικούς υπολογισμούς. Πιθανόν περισσότεροι.
Θα έλεγα ότι αυτή η περίοδος ήταν η χειρότερη.
Οπότε, φυσικά, αυτή είναι η στιγμή
που ο φαινομενικά αθάνατος πρώτος ηγέτης της Β. Κορέας,
Κιμ Ιλ Σουνγκ, αποφασίζει να την κάνει.
Ο θάνατος του Κιμ Ιλ Σουνγκ το 1994, για πολλούς Βορειοκορεάτες,
ήταν συγκλονιστικό γεγονός.
Έβλεπες τον κόσμο να θρηνεί.
Δεν ήταν απλώς θρήνος. Ήταν σαν να είχε πεθάνει ο Μεσσίας.
Και το όνειρο του Κιμ Γιονγκ Ιλ για μια αιώνια δυναστεία
κρέμεται από μια κλωστή.
Πώς επιβιώνεις πολιτικά μετά τον θάνατο εκατομμυρίων πολιτών
και χωρίς τροφή;
Ο Γιονγκ Ιλ αρχίζει τις ιστορίες.
Ήθελε να διαιωνίσει την ιδέα
ότι η χώρα απειλούνταν απ' τις Ηνωμένες Πολιτείες.
Εκμεταλλευόταν ξανά τον Πόλεμο της Κορέας
και τον έφερνε στο προσκήνιο.
Μια χώρα που είναι σε πόλεμο πρέπει να είναι ενωμένη.
Ξεκινάει εκστρατείες προπαγάνδας, όπου έλεγαν στον κόσμο
ότι έπρεπε να διαλέξουν αν θα φάνε ένα ή δύο γεύματα
για να τιμήσουν τον Ιλ Σουνγκ και τους αντάρτες.
Είναι μέρος της δουλειάς να εμπνέεις τη θυσία.
Ό,τι κάνεις στον ελεύθερο χρόνο σου αφορά εσένα.
Ο Κιμ Γιονγκ Ιλ είχε υπερβολικά κι ακριβά γούστα.
Ξόδευε πάνω από 800.000 δολάρια τον χρόνο
μόνο για κονιάκ.
Ενώ οι συμπολίτες του λέγεται ότι πουλούσαν βρεφικό κρέας στις αγορές,
ο Γιονγκ Ιλ είχε βίλες και προσωπικούς σεφ,
κι έκανε εισαγωγή τόνων αλκοολούχων.
Έκανε μια εξαιρετικά πολυτελή ζωή
μαζί με μια μικρή ομάδα ανθρώπων.
Ενώ οι συμπατριώτες του πέθαιναν.
Παρά την ικανότητά του να εκμεταλλευτεί τον λιμό προς όφελός του,
το αιώνιο καθεστώς των Κιμ δεν είναι ακόμα εξασφαλισμένο.
Όλοι έλεγαν ότι ο Γιονγκ Ιλ ήταν άπειρος,
λιγότερο χαρισματικός απ' τον πατέρα του,
και ότι, αργά ή γρήγορα,
θα αποτύγχανε, το καθεστώς θα έπεφτε.
Αλλά ο Κιμ Γιονγκ Ιλ θα διαψεύσει τους αμφισβητίες,
με την τελευταία και πιο καταστροφική τακτική του Εγχειριδίου
που μπορεί να μετατρέψει μια υποσιτισμένη χώρα σε ασυγκράτητη δύναμη.
ΤΑΚΤΙΚΗ ΧΡΗΣΙΜΟΠΟΙΗΣΕ ΠΥΡΗΝΙΚΑ
Η πικρή αλήθεια όταν είσαι τύραννος
είναι ότι πιθανότατα θα συγκρουστείς με παρεμβατικούς ξένους
που θεωρούν ότι ο κόσμος θα ήταν καλύτερος χωρίς εσένα.
Έχουμε χάσει πολλούς θρύλους έτσι.
Όπως τον Σαντάμ Χουσεΐν, που εκθρονίστηκε το 2003 από αμερικανική εισβολή,
αιχμαλωτίστηκε από αμερικανικές δυνάμεις κι εκτελέστηκε τρία χρόνια μετά.
Η βασιλεία του Χίτλερ έληξε το 1945 όταν οι Σύμμαχοι περικύκλωσαν το Βερολίνο,
οδηγώντας τον άλλοτε ισχυρό Φύρερ στην αυτοκτονία.
Και μην ξεχνάμε τον Μουαμάρ Καντάφι,
που η πτώση του επισπεύστηκε απ' τους νατοϊκούς βομβαρδισμούς του 2011.
Για να μην ακολουθήσεις τα αποτυχημένα βήματά τους,
αρκεί μόνο το απόλυτο αποτρεπτικό.
Οι Κιμ αποκαλούν τα πυρηνικά όπλα τους "πολύτιμο σπαθί".
Αυτό θα τους προστατέψει.
Τα πυρηνικά όπλα είναι σημαντικό κομμάτι
της στρατηγικής προστασίας της Βόρειας Κορέας,
με την οικογένεια Κιμ επικεφαλής.
Εντάξει, πώς γίνεσαι πυρηνική δύναμη;
Αρχικά, θες επιστήμονες διεθνούς κύρους,
λίγους τόνους ουράνιο,
μια εγκατάσταση επεξεργασίας κι έναν σκασμό μετρητά.
Σου φαίνεται απλό; Δεν είναι.
Το ουράνιο πρέπει να περάσει
από χιλιάδες ειδικούς φυγοκεντρωτές
οι οποίοι ελέγχονται αυστηρά για προφανείς λόγους.
Η διαδικασία χρειάζεται μήνες και μπορεί να επιβραδυνθεί από ατυχήματα.
Ή από δολιοφθορά.
Μετά είναι και το θέμα της παράδοσης.
Μπορείς να τα ρίξεις από αεροπλάνα, να εκτοξεύσεις πυραύλους μικρής εμβέλειας,
να χρησιμοποιήσεις υποβρύχια ή, το αγαπημένο των υπερδυνάμεων,
διηπειρωτικούς βαλλιστικούς πυραύλους.
Και για να βεβαιωθείς ότι δουλεύουν, θα χρειαστούν δοκιμές,
που ο κόσμος σίγουρα θα παρατηρήσει
και θα προσπαθήσει να σε σταματήσει πριν γίνει λειτουργικό το πρόγραμμα.
Ο αγώνας ξεκίνησε.
Όπως όλα στη Β. Κορέα,
τα πυρηνικά είναι οικογενειακή υπόθεση για τους Κιμ.
Πριν πεθάνει ο Κιμ Ιλ Σουνγκ,
είχε αρχίσει να συσσωρεύει υλικά για πυρηνικά.
Το πρώτο βήμα.
Μα μετά από σαράντα χρόνια έρευνας κι ανάπτυξης,
το πρόγραμμα δεν ξεκίνησε ποτέ κανονικά.
Όταν πέθανε, δεν υπήρχαν πυρηνικά,
οπότε ο Κιμ Γιονγκ Ιλ κληρονόμησε
το πρόγραμμα πυρηνικών του πατέρα του.
Κι ήταν αποφασισμένος να πραγματοποιήσει τα πυρηνικά όνειρα του πατέρα του.
Αλλά με την οικονομική κρίση στη χώρα,
δεν του περισσεύει ο ένας σκασμός λεφτά.
Οπότε, θα πρέπει να αναπτύξει επιχειρηματικό πνεύμα.
Η Βόρεια Κορέα κατάφερε να χρηματοδοτήσει το πυρηνικό πρόγραμμα
με παράνομο εμπόριο, προϊόντα απομίμησης,
ναρκωτικά, λαθρεμπόριο, ξέπλυμα χρήματος.
Ό,τι παράνομες μέθοδοι υπήρχαν εκεί, η Βόρεια Κορέα τις χρησιμοποίησε.
Το 2009 ο Κιμ Γιονγκ Ιλ κάνει το δεύτερο βήμα.
Η Βόρεια Κορέα κάνει επιτυχημένη υπόγεια πυρηνική δοκιμή
κι εκτοξεύει και πυραύλους που πέφτουν κοντά στην Ιαπωνία.
Αλλά ο μεγάλος εχθρός στη Δύση, η Αμερική,
παραμένει απογοητευτικά απρόσιτη.
Επί Κλίντον, είχαμε ξοδέψει
πολύ χρόνο προσπαθώντας να μάθουμε τι έκαναν οι Βορειοκορεάτες.
Ο Κιμ Ντε-τζουνγκ, πρόεδρος της Νότιας Κορέας,
μου είπε "Δεν είναι τρελός.
Είναι πολύ έξυπνος, κι ως τέτοιον πρέπει να τον βλέπετε".
Αν δούμε τι ακριβώς σκεφτόταν ο Κιμ Γιονγκ Ιλ,
έπρεπε να ασχοληθεί με τα πυρηνικά
για να προστατέψει τη χώρα,
κι αυτό συνεχίστηκε ως το 2011 οπότε και πέθανε.
ΠΙΟΝΓΙΑΝΓΚ ΔΕΚΕΜΒΡΙΟΣ 2011
Υπό έντονη χιονοθύελλα, χιλιάδες Βορειοκορεάτες
αποχαιρετούν τον Κιμ Γιονγκ Ιλ.
Η νεκρώσιμη πομπή μεταφέρει το φέρετρο του αγαπητού ηγέτη.
Μα το σπουδαίο με τα αιώνια καθεστώτα
είναι ότι ο θάνατος απλώς κόβει λίγο τη φόρα.
Ώρα να πάρει τη σκυτάλη ο γιος του Κιμ Γιονγκ Ιλ, ο Κιμ Γιονγκ Ουν.
Όταν ανέλαβε ο Γιονγκ Ουν,
επιτάχυνε τις δοκιμές των πυρηνικών όπλων
και τις δοκιμές τεχνολογιών διηπειρωτικών πυραύλων.
Και 64 χρόνια μετά το τέλος του Πολέμου της Κορέας,
ο Κιμ Γιονγκ Ουν ολοκληρώνει επιτέλους τη δουλειά.
Το 2017 έκαναν την πυρηνική δοκιμή.
Είπαν ότι ήταν βόμβα υδρογόνου που μπορούσε να χτυπήσει τις ΗΠΑ.
Ο παππούς θα ήταν πολύ περήφανος.
Το αιώνιο καθεστώς που δημιούργησε έχει πλέον το απόλυτο δίκτυ προστασίας.
Η Β. Κορέα είναι πυρηνική δύναμη.
Αυτό δίνει τα εργαλεία στην οικογένεια Κιμ
να διαιωνίσει την ισχύ,
την εξουσία και τη διαδοχή της.
Το σύστημα συνεχίζει να υπάρχει.
Ίσως αυτό είναι που διαφέρει σ' αυτήν τη δικτατορία.
Δεν πεθαίνει.
Η δικτατορία του "Μεγάλου Ηγέτη" συνεχίστηκε.
Ορίστε, είναι τόσο απλό.
Με αυτό το Εγχειρίδιο ανά χείρας,
μπορείς να γίνεις από άφραγκος παρίας απόλυτος άρχοντας.
Να διαλύσεις κάθε αντίπαλο, να κυριαρχήσεις στον λαό,
να δημιουργήσεις την τέλεια κοινωνία σου
και, με τη βοήθεια του ύστατου όπλου, να μείνεις για πάντα στην εξουσία.
Έλα τώρα, τι σε εμποδίζει;
Ποιος μπορεί να γίνει τύραννος;
Θα δώσω μια θλιβερή απάντηση.
Ο καθένας μπορεί να γίνει τύραννος.
Είσαι έτοιμος να προσπαθήσεις;
Υποτιτλισμός: Νότα Μουζάκη